**NOTA DE FUNDAMENTARE**

**la proiectul ordinului ministrului mediului cu privire la aprobarea Ghidului cu privire la efectuarea procedurilor privind evaluarea strategică de mediu**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul ordinului ministrului mediului cu privire la aprobarea Ghidului cu privire la efectuarea procedurilor privind evaluarea strategică de mediu a fost elaborat de către Ministerul Mediului, cu suportul AO ,,EcoContact” în cadrul proiectului ,,O justiție verde pentru un mediu protejat și comunități durabile în Republica Moldova”, finanțat de Suedia. |
| **2. Condițiile ce au impus elaborarea proiectului actului normativ** |
| 2.1. Temeiul legal sau, după caz, sursa proiectului actului normativ |
| Temeiul legal pentru elaborarea proiectului ordinului ministrului mediului cu privire la aprobarea Ghidului cu privire la efectuarea procedurilor privind evaluarea strategică de mediu este stabilit în art. 20 alin. (2) al Legii nr. 11/2017 privind evaluarea strategică de mediu (Monitorul Oficial al Republicii Moldova, 2017, nr. 109-118, art. 155).  Totodată, urmare a modificărilor operate la Legea nr. 11/2017 privind evaluarea strategică de mediu, adoptate prin Legea nr. 226/2022 privind modificarea unor acte normative (Monitorul Oficial al Republicii Moldova, 2022, nr. 326-333, art. 626), în vigoare din 21.10.2023 este necesară ajustarea/actualizarea Ghidului cu privire la efectuarea procedurilor privind evaluarea strategică de mediu aprobat prin ordinul ministrului agriculturii, dezvoltării regionale și mediului nr. 219 din 01.10.2018 la noile modificări ale Legii nr. 11/2017 privind evaluarea strategică de mediu.  Elaborarea proiectului ordinului ministrului mediului cu privire la aprobarea Ghidului cu privire la efectuarea procedurilor privind evaluarea strategică de mediu rezultă din următoarele documente de planificare:  1) Planul național de acțiuni pentru aderarea Republicii Moldova la Uniunea Europeană pentru anii 2024-2027 (HG nr. 829/2023), Capitolul 27. Mediu și schimbări climatice, acțiunea nr. 11 (6);  2) Planul de acțiuni al Ministerului Mediului pentru anul 2025 (Ordinul MM nr. 20 din 30.01.2025), acțiunea 1.8. |
| 2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative |
| Conform Legii nr. 11/2017 privind evaluarea strategică de mediu, este definită noțiunea ,,*evaluarea strategică de mediu”* - evaluarea posibilelor efecte asupra mediului, inclusiv asupra sănătății populației, ale documentelor de politici și planificare, care implică determinarea domeniului de aplicare a raportului privind evaluarea strategică de mediu și elaborarea lui, desfășurarea consultărilor cu autoritățile publice interesate și cu publicul interesat, precum și efectuarea consultărilor transfrontaliere dacă este cazul și luarea în considerare a concluziilor raportului privind evaluarea strategică de mediu și a rezultatelor participării și consultării publicului în cadrul unui document de politici și planificare.  Efectuarea sistematică a evaluării strategice de mediu pentru fiecare document de politici şi planificare contribuie la asigurarea unui nivel înalt de protecție a mediului, a prevenirii sau a diminuării efectelor negative ale unor documente de politici și planificare asupra mediului, inclusiv asupra sănătății populației contribuind astfel la atingerea obiectivelor de dezvoltare durabilă.  Legea nr. 11/2017 cu privire la evaluarea strategică de mediu a creat cadrul normativ și instituțional pentru efectuarea procedurii de evaluare strategică de mediu pentru proiectele de documente de politici şi planificare elaborate la nivel național şi local, care pot avea efecte semnificative asupra mediului şi sănătății populației în Republica Moldova sau în afara hotarelor ei.  Documentele de politici și planificare supuse procedurii de evaluare strategică de mediu sunt documente de politici publice și documente de planificare care:  a) urmează să fie elaborate conform prevederilor actelor normative sau administrative;  b) urmează să fie elaborate de către o autoritate publică și aprobate de Guvern sau, printr-o procedură legislativă, de către Parlament;  c) urmează să fie elaborate și aprobate de către o autoritate a administrației publice locale.  Astfel, dacă documentele de politici şi planificare la nivel național, inclusiv cele sectoriale și intersectoriale sunt aprobate de Guvern sau de Parlament, coordonarea procedurii de evaluare strategică de mediu, inclusiv în context transfrontalier este realizată de către Ministerul Mediului.  Coordonarea procedurii de evaluare strategică de mediu pentru documentele de politici şi planificare la nivel local, aprobate de administrația publică locală este realizată de Agenția de Mediu.  Modificările aduse Legii nr. 11/2017 privind evaluarea strategică de mediu au fost determinate de identificarea unor lacune, precum:   1. termene restrânse pentru consultarea și participarea publicului, precum și a părții afectate; 2. insuficiența evaluării biodiversității ca parte integrantă a procedurii de evaluare strategică de mediu; 3. deficiențe privind rolurile și atribuțiile instituțiilor/părților implicate în procesul de evaluare strategică de mediu, care nu corespundeau recomandărilor Protocolului privind evaluarea strategică de mediu ratificat prin Legea nr.156/2018 la Convenția privind evaluarea impactului asupra mediului ratificată prin Hotărârea Parlamentului nr. 1546/1993 pentru aderarea Republicii Moldova la anumite convenții în domeniul protecției mediului (Convenția Espoo, 1991);   Urmare a modificărilor la Legea nr. 11/2017 privind ESM a fost introdusă *obligativitatea* desfășurării procedurii privind evaluarea strategică de mediu pentru următoarele proiecte de documente de politici şi planificare:  a) documentele de politici şi planificare elaborate în domeniile: agricultură, silvicultură, piscicultură, energetică, industrie, transporturi, gestionarea deșeurilor, gestionarea resurselor acvatice, comunicații electronice, turism, folosința funciară, planificare urbană şi rurală (documentația de urbanism şi amenajare a teritoriului, inclusiv planurile urbanistice şi de amenajare a teritoriului şi programele de urbanism şi amenajare a teritoriului de la nivel național, regional, raional, local, precum şi planurile urbanistice generale, zonale și de detaliu), care stabilesc cadrul pentru aprobarea de dezvoltare a activităților planificate prevăzute în anexele nr. 1 şi nr. 2 la Legea nr. 86/2014 privind evaluarea impactului asupra mediului;  b) oricare documente de politici şi planificare, precum şi modificările aduse unor astfel de documente, care, fie individual, fie în combinație, pot avea un impact semnificativ asupra siturilor Emerald în conformitate cu Legea nr. 94/2007 cu privire la rețeaua ecologică şi care nu au o legătură directă cu gestionarea acestor situri, sau, nu sunt necesare pentru gestionarea respectivă.  Totodată, sunt supuse evaluării prealabile pentru determinarea necesității evaluării strategice de mediu:  1)Documentele de politici și planificare prevăzute la alin. (1) lit. a) care stabilesc utilizarea unor suprafețe mici, la nivel local, precum și cele care prevăd modificări minore ale documentelor de politici și planificare prevăzute la alin. (1) lit. a) sunt exceptate de la obligația de evaluare strategică de mediu doar în cazul în care autoritatea competentă, la etapa evaluării prealabile, determină, pe baza criteriilor stabilite în anexa nr. 1, că acestea nu pot produce efecte semnificative asupra mediului, inclusiv asupra sănătății populației, și, prin urmare, nu necesită o evaluare strategică de mediu.  2)Documentele de politici și planificare, altele decât cele prevăzute la alin. (1) lit. a), care stabilesc cadrul pentru punerea în aplicare a oricăror activități planificate pentru care este necesar actul permisiv emis în conformitate cu Legea nr. 160/2011 privind reglementarea prin autorizare a activității de întreprinzător sunt supuse evaluării prealabile în conformitate cu art. 5, în cadrul căreia autoritatea competentă determină, pe baza criteriilor stabilite în anexa nr. 1, dacă acestea pot produce efecte semnificative asupra mediului, inclusiv asupra sănătății populației, și, prin urmare, necesită o evaluare strategică de mediu.  Prevederile Legii nr.11/2017 nu se extind asupra documentelor de politici sau planificare:  а) al căror unic scop este asigurarea necesităţilor de apărare naţională sau lichidarea consecinţelor unor situaţii excepţionale în domeniul civil;  b) din domeniul financiar sau bugetar.  Efectuarea procedurii privind evaluarea strategică de mediu pentru documentele de politici şi planificare asigură:  a) integrarea obiectivelor de mediu şi de dezvoltare durabilă în procesul de elaborare al acestora;  b) colectarea şi analiza informației, inclusiv opiniile persoanelor interesate pentru luarea unei decizii justificate;  c) evaluarea posibilelor efecte semnificative asupra mediului şi sănătății populației urmare al obiectivelor strategice şi acțiunilor propuse în proiectul documentului de politici şi planificare;  d) stabilirea condițiilor de implementare justificată a deciziilor strategice, din punct de vedere al protecției mediului.  Pentru aplicarea procedurii privind evaluarea strategică de mediu aferente documentelor de politici și planificare sunt utilizate următoarele acte normative:   1. Legea nr. 11/2017 privind evaluarea strategică de mediu (Monitorul Oficial al Republicii Moldova, 2017, nr. 109-118, art. 155); 2. Legea nr. 74/2024 privind acțiunile climatice (Publicat: 16.05.2024 în Monitorul Oficial art. nr. 209-212); 3. Legea nr. 86/2014 privind evaluarea impactului asupra mediului (republicată în Monitorul Oficial al Republicii Moldova 2023, nr. 414-417, art. 716) cu modificările ulterioare; 4. Codul urbanismului și construcțiilor nr. 434 /2023 (Monitorul Oficial al Republicii Moldova, 2024, nr. 41-44 art. 61); 5. Legea nr. 100/2017 cu privire la actele normative (Monitorul Oficial al Republicii Moldova, 2018, nr. 7-17, art. 34); 6. Legea nr. 239/2008 privind transparența în procesul decizional (Monitorul Oficial al Republicii Moldova, 2008, nr. 215-217, art. 798); 7. Legea nr. 71/2007 cu privire la registre (Monitorul Oficial al Republicii Moldova, 2007, nr. 70-73, art. 314); 8. Legea nr. 595/1999 privind tratatele internaționale ale Republicii Moldova (Monitorul Oficial al Republicii Moldova, 2000, nr. 24-26, art. 137); 9. Hotărârea Guvernului nr. 386/2020 cu privire la planificarea strategică (Monitorul Oficial al Republicii Moldova, 2020, nr.153-158, art. 509; 10. Hotărârea Guvernului nr. 967/2016 cu privire la mecanismul de consultare publică cu societatea civilă în procesul decizional (Monitorul Oficial al Republicii Moldova, 2016, nr.265-276, art.1050); 11. Hotărârea Guvernului nr. 1467/2016 pentru aprobarea Regulamentului privind accesul publicului la informația de mediu (Monitorul Oficial al Republicii Moldova, 2017, nr. 60-66, art.132); 12. Convenția privind accesul la informație, justiție şi participarea publicului la adoptarea deciziilor în domeniul mediului, semnată la Aarhus, Danemarca, la 25 iunie 1998, ratificată prin Hotărârea Parlamentului nr. 346/1999 (Monitorul Oficial al Republicii Moldova, 1999, nr. 039); 13. Convenția cu privire la evaluarea impactului asupra mediului în context transfrontalier (Convenția Espoo), semnată la Espoo, Finlanda la 25 februarie 1991, ratificată prin Hotărârea Parlamentului nr. 1546/1993 (Monitorul Oficial al Republicii Moldova, 1993, nr. 006); 14. Protocolul privind evaluarea strategică de mediu la Convenția privind evaluarea impactului asupra mediului în context transfrontalier, semnat la Kiev (Ucraina) la 21 mai 2003, ratificat prin Legea nr.156/2018 (Monitorul Oficial al Republicii Moldova, 2018, nr. 336-346,  art. 561).   În conformitate cu prevederile Legii nr. 11/2017 cu privire la evaluarea strategică de mediu, responsabili de efectuarea evaluării strategice de mediu sunt autoritățile administrației publice centrale sau locale care inițiază elaborarea unui document de politici și planificare. Atunci când elaborarea documentului de politici și planificare este pusă în sarcina mai multor autorități, responsabilitatea revine autorității desemnate de Guvern sau celei care este prima în lista responsabililor.  Conținutul proiectului Ghidului cu privire la efectuarea procedurilor privind evaluarea strategică de mediu actualizat, elaborat și actualizat conform noilor modificări la Legea nr. 11/2017 privind evaluarea strategică de mediu are la bază Ghidul cu privire la efectuarea procedurilor privind evaluarea strategică de mediu, aprobat prin ordinul ministrului agriculturii, dezvoltării regionale și mediului nr. 219/2018.  Prezentul proiect de ghid include completări cu noi prevederi care au fost adoptate prin Legea nr. 226/2022 privind modificarea unor acte normative. |
| **3. Obiectivele urmărite și soluțiile propuse** |
| 3.1. Principalele prevederi ale proiectului și evidențierea elementelor noi |
| În scopul punerii în aplicare a modificărilor Legii nr. 11/2017 privind evaluarea strategică de mediu adoptate prin Legea nr. 226/2022 privind modificarea unor acte normative, este necesar de actualizat Ghidul cu privire la efectuarea procedurilor privind evaluarea strategică de mediu (ordinul nr.219/2018) conform modificărilor Legii prenotate.  Ghidul este destinat autorităților administrației publice centrale şi locale (inițiator) care elaborează documente de politici și planificare şi efectuează evaluarea strategică de mediu pentru aceste documente, autorităților pentru protecția mediului (Ministerul Mediului, Agenția de Mediu) cu atribuții în procesul evaluării strategice de mediu (ESM - în continuare), elaboratorilor/experților raportului privind evaluarea strategică de mediu, membrilor Comisiei de experți pentru analiza calității raportului privind evaluarea strategică de mediu, precum și publicului interesat de procedura evaluării strategice de mediu.  Ghidul stabilește competențele şi responsabilitățile instituționale în domeniul evaluării strategice de mediu, domeniul de aplicare a evaluării strategice de mediu, determinarea necesității evaluării strategice de mediu (evaluarea prealabilă), elaborarea raportului privind evaluarea strategică de mediu, informarea şi participarea publicului în procedura de evaluare strategică de mediu, consultările în context transfrontalier, evaluarea biodiversității, analiza calității raportului privind evaluarea strategică de mediu, dispoziții generale cu privire la acordurile internaționale, aprobarea precum și, monitorizarea documentelor de politici și planificare.  Prin Art. III din Legea nr. 226/2022 pentru modificarea unor acte normative, au fost introduse noi reglementări la Legea nr. 11/2017 privind evaluarea strategică de mediu, după cum urmează:   * introducerea unor noțiuni noi: evaluarea biodiversității, public, public interesat ș.a., Substituirea noțiunilor „aviz de evaluare prealabilă” în „decizie cu privire la evaluarea prealabilă”; noțiunea „planuri și programe” în „documente de politici și planificare” (art. 2); * identificarea posibililor efecte semnificative asupra siturilor Emerald și stabilirea mecanismului de evaluare a biodiversității (art. 3); * stabilirea etapelor procedurii de evaluare strategică de mediu pentru documentele de politici (art. 31); * stabilirea atribuțiilor instituțiilor competente în procesul de evaluare strategică de mediu: Atribuțiile Ministerului Mediului (art. 32); Atribuțiile Agenției de Mediu (art. 33); Atribuțiile inițiatorului (art. 4); Atribuțiile Comisiei de experți (art. 81); * procedura desfășurării consultărilor publice la etapa determinării necesității evaluării strategice de mediu (art. 5); * analiza calității raportului privind evaluarea strategică de mediu de către Comisia de experți (art. 82); * analiza integrării aspectelor de mediu în proiectul documentului de politici și planificare (art. 83); * emiterea avizului de mediu (art. 84); * evaluarea biodiversității pentru proiectul documentului de politici și planificare (art. 85); * descrierea prevederilor referitor la informarea și organizarea participării publicului interesat pe parcursul etapelor de evaluare strategică de mediu (art. 10); * aspecte generale privind evaluarea strategică de mediu în context transfrontalier (art. 101); * determinarea rolului autorităților competente de mediu și stabilirea unor proceduri clare în procesul în procesul de evaluare strategică de mediu în context transfrontalier în cazul în care Republica Moldova este parte de origine sau parte afectată (art. 11 și art. 12);   Ca elemente noi privind evaluarea strategică de mediu introduse prin modificările la Legea nr. 11/2017 privind evaluarea strategică de mediu, care trebuie incluse în Ghidul privind evaluarea strategică de mediu ajustat sunt:   * reglementarea evaluării biodiversității ca parte integrantă a procedurii de evaluare strategică de mediu pentru documentele de politici și planificare; * comasarea etapelor de determinare a necesității efectuării evaluării strategice de mediu (evaluare prealabilă) și etapa de determinare a domeniului de aplicare al documentului de politici și planificare în vederea accelerării procesului de evaluare strategică de mediu; * introducerea obligației de prezentare a rezumatului non-tehnic al raportului privind evaluarea strategică de mediu; * reglementarea rolului Comisiei de experți pentru analiza calității raportului privind evaluarea strategică de mediu; * reglementarea necesității justificării deciziilor autorității competente urmare a desfășurării procedurii de evaluare strategică de mediu; * implicarea experților calificați (persoane fizice și/sau juridice) la elaborarea rapoartelor privind evaluarea strategică de mediu;   Prin constituirea Comisiei de experți desemnați de către instituții implicate se va asigura: analiza calității și coerenței raportului privind evaluarea strategică de mediu, ținând cont de prevederile art. 82 alin. (5) din Legea nr. 11/2017; evaluarea proiectului documentului de politici și planificare privind modul în care informațiile obținute pe parcursul evaluării strategice de mediu au fost integrate în document, la fel cum au fost luate în considerare și integrate comentariile parvenite din partea publicului; emiterea în scris a opiniei detaliate și argumentate despre calitatea raportului privind evaluarea strategică de mediu.  De menționat că, procedura de evaluare strategică de mediu se desfășoară în paralel cu procesul de elaborare a documentului de politici și planificare și se finalizează înainte de a fi aprobat de către autoritatea administrației publice centrale sau locale.  Ghidul cu privire la efectuarea procedurilor privind evaluarea strategică de mediu este structurat în 9 capitole, după cum urmează:  Capitolul I. Dispoziții generale: conține norme generale privind cadrul legal și instituțional a procedurii privind evaluarea strategică de mediu; principalele deosebiri dintre evaluarea strategică de mediu și evaluarea impactului asupra mediului competențe și responsabilități pentru efectuarea evaluării strategice de mediu;  Capitolul II. Domeniul de aplicare a evaluării strategice de mediu;  Capitolul III. Determinarea necesității evaluării strategice de mediu (evaluarea prealabilă);  Capitolul IV. Raportul privind evaluarea strategică de mediu și consultările publice: reglementează determinarea domeniului de aplicare a raportului privind evaluarea strategică de mediu; elaborarea raportului privind evaluarea strategică de mediu; informarea și participarea publicului la evaluarea strategică de mediu; analiza calității raportului privind evaluarea strategică de mediu;  Capitolul V. Evaluarea biodiversității: reglementează determinarea necesității desfășurării evaluării biodiversității; determinarea domeniului de aplicare a studiului evaluării biodiversității; procedura de pregătire, realizare și prezentare a studiului de evaluare al biodiversității (etapele și regulile fundamentale ale evaluării biodiversității; identificarea efectelor cumulative și cercetările în teren; evaluarea semnificației efectelor documentului de politici și planificare; concluzia evaluării semnificației efectelor documentului de politici și planificare asupra siturilor Emerald potențial afectate (concluzia studiului de evaluare a biodiversității elaborată de către experți); soluțiile alternative; măsurile compensatorii; concluzia evaluării biodiversității;  Capitolul VI. Procedura de evaluare strategică de mediu în context transfrontalier: include aspecte generale privind evaluarea strategică de mediu în context transfrontalier; procedura de evaluare strategică de mediu în context transfrontalier în cazul în care Republica Moldova este parte de origine; procedura de evaluare strategică de mediu în context transfrontalier în cazul în care Republica Moldova este parte afectată;  Capitolul VII. Dispoziții generale cu privire la acordurile internaționale;  Capitolul VIII. Avizul de mediu;  Capitolul IX. Aprobarea documentului de politici de planificare;  Capitolul X. Monitorizarea documentelor de politici și planificare;  Capitolul XI. Răspundere și contestarea deciziilor;  Anexa nr. 1. Modelul scrisorii și conținutul informației privind determinarea necesității efectuării evaluării strategice de mediu (evaluarea prealabilă);  Anexa nr. 2. Modelul deciziei privind determinarea necesității efectuării evaluării strategice de mediu (evaluarea prealabilă);  Anexa nr. 3. Structura informației inclusă în decizia de determinare a domeniului de aplicare a raportului privind evaluarea strategică de mediu;  Anexa nr. 4. Modelul deciziei cu privire la determinarea domeniului de aplicare a raportului privind evaluarea strategică de mediu;  Anexa nr. 5. Conținutul-cadru a informației pentru raportul privind evaluarea strategică de mediu;  Anexa nr. 6. Modelul deciziei de restituire și solicitare de redactare a raportului privind evaluarea strategică de mediu;  Anexa nr. 7. Lista de control privind determinarea necesității desfășurării evaluării biodiversității;  Anexa nr. 8. Model de conținut cadru al studiului privind evaluarea biodiversității;  Anexa nr. 9. Lista orientativă de efecte care pot fi considerate drept ”semnificative”;  Anexa nr. 10. Orientări practice privind modul de determinare a măsurilor compensatorii;  Anexa nr. 11. Modelul avizului de mediu;  Anexa nr. 12. Modelul registrului de evidentă a informației privind evaluarea strategică de mediu.  Urmare a modificărilor la Legea nr. 11/2017 cu privire la evaluarea strategică de mediu este necesar de ajustat/modificat textul Ghidului cu privire la efectuarea procedurilor privind evaluarea strategică de mediu, aprobat prin Ordinul MADRM nr. 219/2018 la prevederile modificărilor din Legea prenotată. |
| 3.2. Opțiunile alternative analizate și motivele pentru care acestea nu au fost luate în considerare |
| Opțiunea alternativă analizată este opțiunea de „*a nu face nimic*” care presupune păstrarea situației existente, adică utilizarea în aplicarea procedurii de evaluare strategică de mediu a Ghidului cu privire la efectuarea procedurilor privind evaluarea strategică de mediu, aprobat prin Ordinul MADRM nr. 219/2018.  În absența intervenției prin proiectul Ghidului actualizat, cadrul normativ în domeniul evaluării strategice de mediu nu va fi ajustat la noile prevederi ale Legii nr. 11/2017 privind evaluarea strategică de mediu, astfel cum a fost modificată prin Legea nr. 226/2022 privind modificarea unor acte normative, intrată în vigoare la data de 21.10.2023.  În absența unui Ghid privind ESM ajustat la noile modificări legislative, noile prevederi ale Legii nr. 11/2017 privind evaluarea strategică de mediu nu vor putea fi aplicate eficient. În consecință, autoritățile administrației publice centrale şi locale (inițiatorii), care elaborează documente de politici și planificare şi efectuează evaluarea strategică de mediu pentru aceste documente, precum și autoritățile competente și publicul interesat nu vor dispune de reglementările și cerințele actualizate necesare pentru aplicarea corectă a procedurii.  Mai mult decât atât, lipsa unui Ghid actualizat ar conduce la aplicarea în continuare a prevederilor Ghidului privind efectuarea procedurilor de evaluare strategică de mediu, aprobat prin Ordinul MADRM nr. 219/2018, elaborat în baza unui cadru legislativ depășit. Această situație ar putea genera divergențe și neconcordanțe între prevederile procedurale și legale ale noilor prevederi legale și dispozițiile Ghidului învechit, afectând astfel coerența și eficiența procesului de evaluare strategică de mediu. |
| **4. Analiza impactului de reglementare** |
| 4.1. Impactul asupra sectorului public |
| Implementarea Ghidului cu privire la efectuarea procedurilor privind evaluarea strategică de mediu ajustat la modificările Legii nr. 11/2027 cu privire la evaluarea strategică de mediu nu va avea impact asupra sectorului public și nu va genera impacturi structurale și instituționale asupra sistemului administrației publice, precum și nu solicită întreprinderea a careva acțiuni de reformă structurală sau instituțională. |
| 4.2. Impactul financiar și argumentarea costurilor estimative |
| Implementarea prevederilor proiectului va necesita costuri din partea autorităților administrației publice centrale şi locale (inițiatorii) care elaborează documente de politici și planificare şi efectuează evaluarea strategică de mediu pentru aceste documente. Aceste costuri pot fi necesare pentru desfășurarea procedurii de evaluare strategică de mediu, în special pentru elaborarea raportului privind evaluarea strategică de mediu și realizarea etapei de evaluare a biodiversității cu elaborarea studiului de evaluare a biodiversității. |
| 4.3. Impactul asupra sectorului privat |
| Implementarea prevederilor proiectului nu va presupune cheltuieli financiare din partea sectorului privat. |
| **4.4. Impactul social** |
| Având în vedere că principalul scop al evaluării strategice de mediu pentru documentele de politici și planificare este asigurarea unui nivel înalt de protecție a mediului, a prevenirii sau diminuării efectelor negative ale unor documente de politici și planificare asupra mediului, inclusiv asupra sănătății populației, impactul social al proiectului Ghidului este unul indirect.  4.4.1. Impactul asupra datelor cu caracter personal  *Nu este aplicabil*  4.4.2. Impactul asupra echității și egalității de gen  *Nu este aplicabil* |
| 4.5. Impactul asupra mediului |
| Elaborarea/actualizarea și aprobarea Ghidului cu privire la efectuarea procedurilor privind evaluarea strategică de mediu va contribui la asigurarea unui nivel înalt de protecţie a mediului, a prevenirii sau diminuării efectelor negative ale unor documente de politici și planificare asupra mediului, inclusiv asupra sănătăţii populaţiei.  Efectuarea sistematică și corectă a evaluării strategice de mediu pentru fiecare document de politici şi planificare contribuie la asigurarea unui nivel înalt de protecție a mediului, a prevenirii sau a diminuării efectelor negative ale unor documente de politici și planificare asupra mediului, inclusiv asupra sănătății populației contribuind astfel la atingerea obiectivelor de dezvoltare durabilă.  Efectuarea procedurii de evaluare strategică de mediu pentru documentele de politici şi planificare asigură:  a) integrarea obiectivelor de mediu şi de dezvoltare durabilă în procesul de elaborare al acestora;  b) colectarea şi analiza informației, inclusiv opiniile persoanelor interesate pentru luarea unei decizii justificate;  c) evaluarea posibilelor efecte semnificative asupra mediului şi sănătății populației urmare al obiectivelor strategice şi acțiunilor propuse în proiectul documentului de politici şi planificare;  d) stabilirea condițiilor de implementare justificată a deciziilor strategice, din punct de vedere a protecției mediului;  e) minimizarea impactului unor proiecte de activități, planuri/programe asupra sănătății populației și, prin urmare, garantarea drepturilor omului la un mediu sănătos și echilibrat;  f) minimizarea impactului documentelor de politici și planificare (planuri și programe), precum și a unor proiecte de activități asupra mediului înconjurător și, prin urmare, vor fi reduse cheltuielile statului pentru restabilirea ecosistemelor;  g) reducerea degradării: pădurilor, resurselor naturale, ecosistemelor naturale şi a speciilor, etc. (prin reducerea poluării se obţin beneficii economice extinse). |
| 4.6. Alte impacturi și informații relevante |
| Nu este aplicabil. |
| **5. Compatibilitatea proiectului actului normativ cu legislația UE** |
| 5.1. Măsuri normative necesare pentru transpunerea actelor juridice ale UE în legislația națională |
| Scopul elaborării/actualizării și aprobării proiectului Ghidului cu privire la efectuarea procedurilor privind evaluarea strategică de mediu ajustat este de a asigura punerea în aplicare a modificărilor Legii nr. 11/2027 cu privire la evaluarea strategică de mediu adoptate prin Legea nr. 226/2022 cu privire la modificarea unor acte normative  Proiectul ordinului ministrului mediului **cu privire la aprobarea** Ghidului cu privire la efectuarea procedurilor privind evaluarea strategică de mediu nu necesită a fi supus expertizei de compatibilitate, dat fiind faptul că nu are drept scop armonizarea cadrului normativ naţional cu legislaţia Uniunii Europene. |
| 5.2. Măsuri normative care urmăresc crearea cadrului juridic intern necesar pentru implementarea legislației UE |
| Proiectul Ghidului cu privire la efectuarea procedurilor privind evaluarea strategică de mediu nu are drept scop armonizarea cadrului normativ naţional cu legislaţia Uniunii Europene. |
| **6. Avizarea și consultarea publică a proiectului actului normativ** |
| În scopul respectării prevederilor Legii nr. 239/2008 privind transparența în procesul decizional, Legea nr. 100/2017 cu privire la actele normative și Hotărârea Guvernului nr. 610/2018 pentru aprobarea Regulamentului Guvernului, la data de 21.05.2025 pe pagina web oficială a Ministerului Mediului și pe portalul guvernamental particip.gov.md a fost plasat anunțul cu privire la inițierea elaborării proiectului Ghidului cu privire la efectuarea procedurilor privind evaluarea strategică de mediu: [https://particip.gov.md/ro/document/stages/\*/14522](https://particip.gov.md/ro/document/stages/*/14522).  Termenul limită indicat pentru recepționarea sugestiilor și recomandărilor a fost 31.05.2025. Propuneri nu au fost recepționate. |
| **7. Concluziile expertizelor** |
| Conform art. 36 alin. (5) din Legea nr. 100/2017 cu privire la actele normative, expertiza anticorupție a proiectelor actelor normative ale autorităților administrației publice centrale de specialitate se efectuează de către autorii proiectelor în conformitate cu metodologia de efectuare a expertizei anticorupție aprobată de Centrul Național Anticorupție.  Totodată, conform scrisorilor Ministerului Justiției nr. 04/2-6098 din 28.06.2024, nr. 04/2-6919 din 22.07.2024, nr. 04/2-1895 din 28.02.2024, recepționate urmare a solicitării efectuării expertizei juridice la *proiectul Ordinului ministrului mediului cu privire la aprobarea Ghidului cu privire la efectuarea procedurilor privind punerea în aplicare a prevederilor Legii nr. 108/2020 privind controlul pericolelor de accidente majore care implică substanțe periculoase, proiectul Ordinul ministrului mediului cu privire la aprobarea Ghidului cu privire la executarea procedurii privind evaluarea impactului asupra mediului și proiectul Ordinului ministrului mediului cu privire la aprobarea Ghidului de evaluare a calității raportului privind evaluarea impactului asupra mediului,* Ministerul Justiției comunică, că actele departamentale, care prin conținutul său, se prezintă a fi un îndrumar metodologic nu cad sub incidența dispozițiilor art. 37 din Legea nr. 100/2017 cu privire la actele normative și Hotărârii Guvernului nr. 1104/1997 cu privire la modul de efectuare a expertizei juridice și înregistrării de stat a actelor normative departamentale.  Astfel, proiectul ordinului ministrului mediului cu privire la aprobarea Ghidului cu privire la efectuarea procedurilor privind evaluarea strategică de mediu va fi transmis pentru examinare și coordonare Secției juridice a Ministerului Mediului. |
| **8. Modul de încorporare a actului în cadrul normativ existent** |
| Implementarea proiectului Ghidului cu privire la efectuarea procedurilor privind evaluarea strategică de mediu nu presupune modificarea sau abrogarea altor acte normative și nu impune necesitate de înființare, reorganizarea sau desființarea unor instituții. |
| **9. Măsurile necesare pentru implementarea prevederilor proiectului actului normativ** |
| Nu se prevăd a fi necesare schimbări instituționale în vederea implementării Ghidului cu privire la efectuarea procedurilor privind evaluarea strategică de mediu. |

**Ministru Sergiu LAZARENCU**